Voyage (ABBA)
Voyage je deveti studijski album švedskog pop sastava ABBA. Diskografske kuće Polar Music i Universal Music objavile su ga 5. novenbra 2021. godine. Prvi je album s novim pjesmama tog muzičkog sastava od albuma The Visitors (iz 1981) i njihovog razlaza 1982. godine. Album je najavljen 2. septembra 2021. godine u prijenosu uživo na YouTubeu. Godine 2018. članovi grupe najavili su da su snimili pjesme "I Still Have Faith in You" i "Don't Shut Me Down", koje su naknadno postale glavni singlovi s albuma. Također su izjavili da će 27. maja 2022. godine u londonskom Queen Elizabeth Olympic Parku biti održan koncert na kojem će nastupati digitalizirani avatari njezinih članova uz pratnju deseteročlanog sastava. Sajt abbavoyage.com pokrenut je 26. augusta 2021. godine, a u Londonu su postavljeni reklamni plakati, kao i računi na društvenim medijima pod imenom "ABBA Voyage" koji su prenosili obavijesti o skorašnjoj najavi ponovne muzičke aktivnosti sastava. Novi album sadrži deset pjesama, od kojih su "Just a Notion" i "Bumblebee" prethodno bile objavljene u sklopu više demo snimaka pod nazivom "ABBA Undeleted" s njihovog kompilacijskog albuma Thank You for the Music iz 1994. godine. Taj najnoviji album grupe ABBA nakon četrdeset godina od prestanka njihove koncertne aktivnosti predstavlja jedan od najiščekivanijih povrataka nekog muzičkog sastava u današnjoj pop kulturi.